Májá fátyla fellebben

avagy a lélek céljának megismerése

az asztrológia segítségével

Májá fátyla eltakarja valódi természetünket és a körülöttünk lévő világot. Amikor felvirrad az igazi tudás, a saját isteni természetünk ismerete, a fátyol megszűnik létezni.

Májá fátyla fellebben

avagy a lélek céljának megismerése

az asztrológia segítségével

Budapest, 2024

© Koczfán Lívia, 2024

ISBN 978-615-02-1477-1

Kiadó: Lux Animae Kiadó/Clay Bt. (luxanimaekiado@gmail.com)

Szerkesztő: Juhász Péter

Tipográfia és tördelés: Urbán László

Borítótervezés: Farkas Milán

Nyomdai kivitelezés: Multiszolg Bt.

Tartalom

ELŐSZÓ

1. RÉSZ

BEVEZETÉS

Miért lélekközpontú asztrológia?

Tiszta motiváció – A lélek hangja

Intuíció

Szaturnusz – A Küszöb Őre

A válság mint a fejlődés motorja

Beavatás

Individualizáció és az első beavatás

Elfogadás

Önazonosság, önmegvalósítás, önátadás, tudatosság, fejlődés

A személyes és személytelen szeretettől a Mindenségig

A földi élet nagy korszakai

A Halak Korának és a Vízöntő Korának emberi kapcsolatai

A Megfelelő Emberi Kapcsolatok Törvénye

ÚJ DEFINÍCIÓK

Változó értelem – változó értelmezés

Az Aszcendens jelentősége a lélekközpontú asztrológiában

A tradicionális asztrológiában nem ismert vagy nem tárgyalt bolygók

Vulkán

Föld

Szent bolygók

Rejtett bolygók

A horoszkóp lélekközpontú elemzésének módszere

Hét Sugár

2. RÉSZ

A HÉT SUGÁR BEMUTATÁSA

Az Aspektus három sugara

Első Sugár – Akarat/Erő/Hatalom

Második Sugár – Szeretet/Bölcsesség

Harmadik Sugár – Aktív/Teremtő Intelligencia

Az Attribútum négy sugara

Negyedik Sugár – Konfliktuson Keresztül Elért Harmónia és Szépség

Ötödik Sugár – Konkrét Tudás/Tudomány

Hatodik Sugár – Odaadás/Idealizmus

Hetedik Sugár – Ceremoniális Rend és Mágia

A BOLYGÓK JELENTÉSE A LÉLEKKÖZPONTÚ ASZTROLÓGIÁBAN

Nap

Hold

Vulkán

Merkúr

Vénusz

Föld

Mars

Jupiter

Szaturnusz

Uránusz

Neptunusz

Plútó

A FEJLŐDÉS STÁCIÓI – A HÁROM KERESZT

Változó Kereszt – A teljesen személyiségközpontú egyén

Harmadik Sugár-hatás

Szilárd Kereszt – Az egyén, aki megvetette lábát a fejlődés útján

Második Sugár-hatás

Kardinális Kereszt – A személyiség a lélek szolgálatába állt

Első Sugár-hatás

A ZODIÁKUS JEGYEINEK LÉLEKKÖZPONTÚ BEMUTATÁSA

Bevezetés

Kos – Az élet fénye

Bika – Feltárul az anyagban rejlő fény

Ikrek – Elegyedés: a fény csatornája

Rák – A formát átható és onnan kisugárzó fény

Oroszlán – A szeretet fénye, amely mindenkire kiárad

Szűz – A fény megnyilvánítása a szolgálaton keresztül

Mérleg – Az egybeolvadáson keresztül megnyilvánuló fény

Skorpió – A fény eloszlatja a sötétséget

Nyilas – Törekvés a fény felé

Bak – Fény a Beavatás Hegyén

Vízöntő – A megvilágosodás fénye mindenkire kiárad

Halak – Az akadályok megszűnnek, az élet vizei fénnyel telnek meg, a szeretet kiárad

A HOROSZKÓP HÁZAINAK LÉLEKKÖZPONTÚ BEMUTATÁSA

Első ház

Második ház

Harmadik ház

Negyedik ház

Ötödik ház

Hatodik ház

Hetedik ház

Nyolcadik ház

Kilencedik ház

Tizedik ház

Tizenegyedik ház

Tizenkettedik ház

BEFEJEZÉS

FELELŐSSÉG

ZÁRSZÓ

Magvak

INVOKÁCIÓK, MANTRÁK, ALAPVETŐ IGAZSÁGOK

ÁBRÁK ÉS TÁBLÁZATOK

Irodalomjegyzék

ELŐSZÓ

A kétezres évek elején egy maroknyi, húszas éveinek épp csak az elején járó fiú és lány gyűlt egy tanító köré, hogy megismerkedjenek egy olyan témával, amelyről korábban nem hallottak, pedig legtöbbjük már évek óta foglalkozott asztrológiával.

A tanító egy, Magyarországon addig ismeretlen könyv, Alan Oken Soul-Centered Astrology[1] című kötetének magyarra fordításán és kiadatásán dolgozott, hogy ezzel elérhetővé tegye az addig szélesebb körben ismeretlen lélekközpontú asztrológiát a magyar asztrológusok számára.

A kis csapat tagjait azonnal magához vonzotta a téma mélysége/magassága, és bár rengeteg olyan információt hallottak, amely fejlettségük adott szintjén értelmezhetetlen volt, nem volt kérdés, hogy szeretnék megérteni. A könyv első nyers fordításainak felolvasása és értelmezése volt maga a tananyag, és alig várták, hogy a könyv végre fizikai formában is megjelenjen, és kézbe vehessék. A csapat tagjait évekig összetartotta az asztrológia iránti szenvedély és mély elköteleződés, aztán – ahogy ez lenni szokott – szétszéledtek, és mindenki élte a maga életét.

A közelmúltban néhány korábbi csoporttagban felmerült a belső igény, hogy megosszák másokkal, amit akkor és azóta megtanultak és megértettek, így született meg e kötet.

Adódik a kérdés, hogy ha létezik magyar nyelven elérhető könyv, akkor miért éreztük fontosnak, hogy belekezdjünk a témáról szóló újabb kötet megírásának. Erre három válaszunk van.

Az egyik egy roppant materiális ok: a 2003-ban kiadott könyv nagyon alacsony példányszámban jelent meg, új kiadás tudomásunk szerint nem történt, és a könyvpiacon ritkán található meg, tehát szélesebb kör számára még mindig nehezen elérhető magyar nyelven (angol nyelven több kiadásban is megjelent, jelenleg is rendelhető, ezenkívül számtalan forrás és könyv hozzáférhető a témában angol nyelven).

A másik válaszunk sokkal komplexebb okokra vezethető vissza, de lényegében azért kezdtünk a könyv megírásába, mert úgy éreztük, hogy az Oken-kötet sokszor nagyon ezoterikus kijelentéseinél és misztikus megfogalmazásánál közérthetőbben is át lehet adni ezeket az információkat, amelyek fontos segítséget jelenthetnek a kereső és az Utat járó emberek számára.

A harmadik ok pedig, hogy mivel Alan Oken Lélek központú asztrológia könyve az 1980-as években készült, sok olyan információ szerepel benne, amely akkor még a jövőre vonatkozó „jóslatként” lett megírva, de azóta már a kollektív múlt része, ezért úgy éreztük, hogy néhány információ meghaladottá vált, és korszerűsítésre szorul. Természetesen a könyv nagyon nagy része – legalábbis emberi léptékkel nézve – örökérvényű információkat tartalmaz, ezeket változatlan alapként meghagytuk.

Szeretnénk azzal kiegészíteni a fentieket, hogy a közérthetőség kedvéért helyenként nem említünk és fejtünk ki minden hatást és hozzáadott információt, mivel ezek sokszor annyira elvont fogal mak és szférák, amelyek még a spirituális utat járó ember számára sem igazán lényegesek a fejlődés szempontjából (például a bolygók Hierarchikus Urai és munkájuk, Szoláris Urak és munkájuk vagy a Tibeti Mesterre utaló leírások, aki Alice Bailey számára „diktálta” könyveit, és Ő a Föld legmagasabb szintű asztrológiamestere, stb.). Így is marad bőven olyan, hétköznapi elmével nehezen felfogható információ, melyet megemlítünk, de ebben a könyvben nem fejtünk ki, viszont hasznos lehet az ismerete, mert a fejlettség egy magasabb fokán használható tudássá válhat.

A kötet elsősorban olyan asztrológusoknak készült, akik a tradicionális asztrológia alapjait már ismerik (bolygók, jegyek, fényszögek jelentése és értelmezése), és szeretnék a horoszkóp mélyebb rétegeit is megismerni. Ezért a képlet elemeinek magyarázata során legtöbbször nem is értelmezzük magát az alapfogalmat, hanem rögtön a lélekközpontú jelentést magyarázzuk, kivéve, amikor olyan fogalmakat tárgyalunk, amelyek a tradicionális asztrológiának nem képezik részét.

A könyv megírása során törekedtünk arra, hogy semmit ne misztifikáljunk, mert a Lét maga egyszerű és tiszta, bármilyen túlmisztifikálás nem az ismeret megosztásáról, hanem az információs hatalom birtoklásáról szól, hiszen a többség számára lehetetlenné teszi a tudást birtokló személy bevonása nélküli értelmezést. A könyv íróinak semmilyen különleges vagy egyedi képesség nincs birtokában, amely ne lenne sok-sok millió másik ember birtokában is; egyszerűen csak azt az utat választották maguknak születésük előtt, hogy jelen életük egy viszonylag korai szakaszában kezdenek el asztrológiával foglalkozni.

Amikor a könyvünk megírásának ötlete megfogant, fontosnak tartottuk azt is, hogy ne csak és kizárólag az asztrológia területét tárgyaljuk, hanem olyan témákat is kifejtsünk, amelyek a fejlődés útján új információk lehetnek, és magyarázatuk segíthet az Élet és a Létezés új megközelítésében, valamint a későbbi fejezetek megértésében és felhasználásában.

Kérjük, fogadják szeretettel és nyitottsággal könyvünket, mert az tiszta szándékkal készült.

1. RÉSZ

BEVEZETÉS

Miért lélekközpontú asztrológia?

A tradicionális, exoterikus vagy személyiségközpontú asztrológia azt vizsgálja, hogy a születés idején az égen található bolygókonstellációk milyen hatást gyakorolnak az egyén hétköznapi életének egyes területein, azaz a személyiség szintjén. E szerint a megközelítés szerint az asztrológus elemzi, hogy mely életterületeken milyen segítségek, illetve akadályozó tényezők érvényesülnek.

Már a tradicionális elemzésben is az a cél, hogy előremutató, fejlődést segítő támpontokat adjon az asztrológus a szülöttnek, megkeresse azokat a támogató, segítő hatásokat, amelyek az egyes nehézségeken úgy segítik át, hogy közben fejlődés mehessen végbe a személyiségben. Ha az asztrológiát mint önismereti eszközt használjuk, akkor a fejlődés első és legfontosabb része őszintén szembenézni önmagunkkal. Ez gyakran fájdalmas feladat, mivel mindannyian emberi lények vagyunk, akik többnyire hibáinkon és gyengeségeinken keresztül tapasztaljuk meg az életet. Viszont nem elkerülhető az önelemzés, mivel csak az önmagát megismerő és ezen keresztül elfogadó ember képes továbbhaladni a fejlődés útján. Ehhez ad támpontot a tradicionális asztrológia.

A spirituális út elején járva általános és nagyon félrevezető tévhit, hogy az egó rossz, létezésünk olyan része, amelyet el kell nyomni, el kell fojtani, nem szabad hagyni kifejeződni, megnyilvánulni, nem hagyhatjuk, hogy érvényre jusson életünk bármely területén. Ez főleg az Úton járó, azt épp megkezdő Jelölt számára lehet komoly csapda, mivel azt a téves képet mutathatja saját magának, hogy már elszakította és eldobta egója láncait, életét csak és kizárólag mások szolgálatának, gyógyításának adja át. A cél nemes, de a kivitelezés és az eredmény mégsem lehet teljes, sőt, gyakran nagyon ártalmas, mivel a fejlődés útja a személyiség, az egó mechanizmusainak megismerésén keresztül történik, és ez nem elkerülhető feladat egyikünk számára sem.

A lélekközpontú asztrológia, ezoterikus asztrológia, transzperszonális vagy személyiségen túli asztrológia mind ugyanannak az asztrológiai ágnak a megnevezése; mi is több elnevezését fogjuk használni könyvünkben. Célja a segítség, hogy a személyiség, az egó működését megismerve, annak finomításával és elfogadásával azt a lélek eszközévé tegye, magába olvassza, hogy a jelenlegi és mindenkori inkarnáció során a lélek célját megismerve, a megtestesülés folyamán betöltse vállalt magasabb rendű szerepét az életben. A lélek által kitűzött cél megtalálásában az ezoterikus asztrológus segíthet, fogódzókat adhat, de teljesen megfejteni, elfogadni és életébe integrálni csak a szülött képes.

De egyáltalán mi a lélek? Mit takar ez a fogalom?

Legtöbbünkben él valamilyen kép vagy érzet ezzel kapcsolatban, de szeretnénk néhány alapvető támpontot nyújtani, hiszen szilárd alap nélkül nem építhetünk fel egy új ismeretrendszert. Leírásunk során mind megfogalmazásban, mind tartalmában az Alice Bailey könyveiben szereplő teozófia[2] terminológiáit használjuk.

A „persona” szó görög eredetű, és maszkot jelent. Ha továbbvisszük a gondolatot, akkor a perszónánk, azaz a személyiségünk egy maszk, melyet a lélek életről életre magára vesz, hogy fizikai formát nyerjen. A lélek belső, halhatatlan részünk, amely újra és újra fizikai testben manifesztálódik. Egyes források szerint maga a tökéletesség, és legmagasabb rendű részünk, míg más források, így a teozófia szerint is, nem teljesen tökéletes, hiszen önmagában képtelen megnyilvánulni a külső világban, fizikai testre van szüksége ehhez. Szintén a teozófia szerint nem a lélek az ember legmagasabb rendű része, hanem a monád, amely maga az isteni természetünk, másképp fogalmazva a lélek a bennünk lakozó Krisztus, a monád a bennünk lakozó Isten. Az 1. ábra segít ennek értelmezésében.

Bár az információt megadjuk, hogy teljesebb képet nyújthassunk, de az emberi fejlődés nagyon magas fokán van értelme és jelentősége a monáddal foglalkozni, mivel feladatunk emberi inkarnációk ezrein keresztül a következő:

- törzsi vagy tömegtudatból individualizálódni, tehát teljes saját személyiséget létrehozni (amely elkülönül a tömegtudattól),

- a létrejött individuumot, azaz saját személyiségünket minél nagyobb mértékben megismerni, amely egyben a személyiség kiegyensúlyozását is jelenti,

- a lélek létezésére ébredni tapasztalatok (inkarnációk) során,

- a lélek célját megismerni,

- a személyiségünket a lélek szolgálatába állítva megtalálni utunkat a világ szolgálatához, tehát a közösséggel úgy egyesülni újra, hogy az már tudatos döntés eredménye.

Érdemes folyamatosan szem előtt tartani, hogy mi, emberek lelkek vagyunk fizikai testtel, nem pedig fizikai testek lélekkel. Ez a kijelentés segíti a racionális elme összehangolását a magasabb rendű elmével, miáltal a lélek egyre könnyebben talál utat magának a személyiség életében történő megnyilvánulásra. A fizikai testnek csak egy élete van, míg a lélek halhatatlan, és számtalan formában manifesztálódik.

A könyv későbbi fejezeteiben tárgyaljuk majd az elemzés új szempontjait, és világossá válik, hogy mennyivel komplexebb a horoszkóp ezoterikus elemzése, mint a hagyományos megközelítés. Mivel sok olyan, elsőre meglepőnek tűnő kijelentéssel találkozunk majd, ami akár még ellentétben is állhat a hagyományos megközelítés tanaival, ezért nagyon fontos, hogy nyitottan fogadjuk az új információkat, ne vessük el őket azonnal. Ha ez a nyitottság adott, és az új információ esélyt kap, hogy beépüljön az olvasó elméjébe, akkor sok dolog értelmet nyerhet képletünkben, amiről a tradicionális értelmezés során azt éreztük, hogy nem állja meg a helyét, nem igaz ránk, esetleg nem ez a legjellemzőbb egy adott állás vagy konstelláció esetében. Fejlettebb egyéneknél ez elég gyakori probléma, és jelölheti, hogy a horoszkópot már nem csak és kizárólag a hagyományos magyarázat szerint kell megközelíteni sem a képlet elemzőjének, sem a szülöttnek, hanem egy magasabb rendű értelmezésre is szükség lehet.

A horoszkópok lélekközpontú elemzése során gyakran olyan egészen nyilvánvaló összefüggések nyernek értelmet, amelyek a tradicionális értelmezés során rejtve maradtak, illetve a személyiség hétköznapi életében látszólag semmilyen komolyabb jelentőséggel nem bírtak. Azt tapasztaltuk, hogy ahogy a képletet az új megközelítés szűrőin és tartalomrétegein keresztül kezdjük vizsgálni, alkalmazva a később bemutatásra kerülő új fogalmakat és definíciókat, úgy tisztul egyre inkább a képlet jelentése, a horoszkóp összetevői úgy kezdik alátámasztani egymást, és erősítik meg az egyes hatások jelentését az egyén fejlődésében. Maga az elemzés folyamata bonyolultabbá válik, de könyvünkkel ebben szeretnénk segítséget nyújtani.

A megismerésnek számtalan útja van, lehet az elmélyülés egy vallási irányzat tanaiban, pszichológiai vagy filozófiai elvek követése. Mivel mi az asztrológia oldaláról közelítjük meg a témát, ezért azt mondhatjuk, hogy a képlet elemzése során feltárjuk a horoszkópunk azon pontjait, amelyek segítenek bennünket, vagy épp megnehezítik akaratunk megnyilvánítását, bonyolítják hétköznapjainkat. A trigonok, szextilek az energiák összhangjával segítenek az élet egyes területein, míg a kvadrátok, oppozíciók látszólag (!) akadályokat gördítenek elénk, lehetetlenné teszik egyes célok elérését, megélését, megtapasztalását.

A „látszólag” szónak azonban nagy jelentősége van ezen a ponton, ugyanis ha az egó érvényesülése és a személyiség szempontjából nézzük, akkor ezek a hétköznapi vagy akár spirituális életet nagyon megnehezítő tényezők lehetnek, míg a fejlettség egy magasabb fokáról vizsgálva ezek az akadályok segítségekké válnak.

Ez a magyarázata annak, hogy az ezoterikus asztrológia tanítása szerint egy magasabb fejlettségi szintet elérve már nem számít, hogy a képlet egyes bolygói milyen fényszöggel kapcsolódnak egymáshoz, uralmi vagy exil helyzetben vannak-e, csak az a fontos, hogy létrejött a kapcsolat köztük, illetve hogy a közeg, amelyben a bolygó elhelyezkedik, milyen színezetet, irányt és célt ad az energia megnyilvánulásának. Onnantól, hogy a kapcsolat létrejött, a két bolygó energiája már felhasználható a magasabb rendű célok megvalósításában, és elveszítik pozitív vagy negatív jellegüket, a fényszögben kapcsolódó bolygók energiája rendelkezésünkre áll, a minőséget mi adjuk hozzá attól függően, hogy milyen célra használjuk ezeket az erőket. A „rossz” és „jó” szavak használatával megbélyegezzük a képletünkben található konstellációkat, és egyúttal saját magunkat is determináljuk. Amíg nem sikerül semleges nézőpontot felvennünk a hagyományos megközelítésből tekintve harmonikus és diszharmonikus bolygókapcsolatokkal szemben, addig nem tudjuk teljes mértékben használni ezeket az energiákat életünkben és kifejeződésünkben. A fejlettség egy magasabb szintjén ugyanis minden, ami addig az „ellenségünk” volt, a „barátunkká” válik, és szolgálatunkba szegődik.

A lélekközpontú asztrológiának ezt a tézisét a Jupiter-Szaturnusz kvadrát tradicionális és lélekközpontú megközelítésével mutatjuk be. A részletes értelmezéshez bővebben kifejtjük a fényszögben szereplő bolygók hatását, valamint a fényszögkapcsolat értelmezését.

A tradicionális asztrológia szerint a Jupiter képviseli az emberi fejlődésnek azt a fázisát, amelyben a lélek győzelmet arat a földi tapasztalatok felett, és ezen tapasztalatok által elnyeri azt a bölcsességet, amelynek segítségével megértheti, hogyan vonatkoztatható az Egyetemes Törvény a földi életre. A Jupiter sugarai által az ember megszabadul a személyes, korlátozó véleményektől, hogy pártatlanul, az igazság megértése alapján cselekedhessen.[3]

A Szaturnusz jelét ugyanaz a két elem alkotja, mint a Jupiterét, de a szimbólum két eleme fel van cserélve. Így látható, hogy az ember a Szaturnusz leckéje útján tanulhatja meg, hogyan hozza összhangba az ideák világát életének közvetlen körülményeivel. A Szaturnusz sugarai a Földdel állnak kapcsolatban. Azt követelik, hogy az ember átmenjen az anyagi létezés próbáin, mielőtt bebo csátást nyer a lélek birodalmába, és ennek eredményeképpen a tudatosság magasztos állapotába kerülhet.[4]

A Jupiter-Szaturnusz kvadrát jelentése a tradicionális értelmezés szerint: a tágulás kihívást intéz a megszilárdulás ellen.

Ez a fényszög nagy nyugtalanságot okoz, mivel a szülött új vállalkozásba kezdhet anélkül, hogy az előző helyzetet lezárta volna. Nagy a fluktuáció a korábbi tapasztalatok megszilárdulása és az energia más területekre való kiterjesztése között. Intellektuális szinten ez a fényszög belső konfliktusok forrása az ember életszemlélete és morális kérdései vonatkozásában.[5]

Ahogy a fenti két leírás is mutatja, a két bolygó energiája látszólag ellentétes hatással működik. A Jupiter a tágulás, a Szaturnusz a keret. A jupiteri energia az egyénben szabadon szárnyalna fel nagy magasságokba, a Szaturnusz ereje azonban földhöz köt. A kvadrát hatására az ezzel az állással születettek úgy érezhetik, hogy hiába próbálnak nagy léptekkel haladni életük adott területén, folyton akadályokba ütköznek, és ez komoly belső konfliktust okozhat. Szintén a diszharmonikus Jupiter-Szaturnusz fényszög hatása, hogy szárnyalni szeretnénk, de a valóság folyton visszaránt minket, ami nagyon frusztráló lehet, amíg a fényszögkapcsolat a tapasztalatainkon keresztül történő megismerése során harmonikussá, azaz használhatóvá válik számunkra.

A megoldás a keresés, és ez az állás gyakran eredményezi, hogy az ilyen állással született egyén számára viszonylag fiatal korban már fontos a magasabb igazságok keresése. A Jupiter energiája adja a keresés vágyát, perspektíváját és irányát, ez az az erő, amely lehozza a magasabb szintű ihletett gondolatokat, míg a Szaturnusz energiája megmutatja a jupiteri idea tényleges igazságtartalmát. Mindig fájdalmas tapasztalat, amikor a jupiteri ideáról kiderül, hogy az részben vagy egészben nem helytálló, viszont itt érthetjük meg magasabb szempontból, mi alakítja áldássá a kvadrát kényelmetlen energiáját. Ugyanis magasabb szintről tekintve azt látjuk, hogy a Szaturnusz szűrőjén csak olyan információ juthat keresztül, amely (az egyén fejlettségi szintjének megfelelően) a valóságban is megállja a helyét, tehát nem enged tévutakra kerülni. Gyakorlatilag megszabja az ösvényt, amelyen haladhatunk igazságkeresésünk során. A Szaturnusz emellett abban is segít, hogy megértsük, az életünk mely területén és hogyan lehet beépíteni a Jupiter által sugallt ideákat, mivel minden tudás annyit ér, amennyire a való életben hasznosítani tudjuk (erre az állításra később, a Föld, a Nyilas jegyének lélekközpontú uralkodó bolygójának ezoterikus értelmezésénél magyarázatot adunk, illetve a szaturnuszi hatások értelmezésének külön bekezdést szánunk). Ennek a két bolygónak bármilyen fényszögkapcsolata a biztos lábakon álló, megalapozott magasabb tudást hozza be tudatunkba és életünkbe. Fontos azonban, hogy kvadrát, oppozíció, illetve együttállás esetén – ha a két bolygó közül valamelyik exil pozícióban van – az esetleges csalódások és kudarcok ne szegjék kedvünket. A Szaturnusz, mint az Idő Ura, azt is megtanítja, hogy bizonyos tapasztalatok megszerzése és beépülése csak kitartó munkával történhet meg. A lassabb haladás tartósabb eredményt szül, és türelemre tanít. Ideje, hogy a sokszor félreértelmezett, a tradicionális asztrológiában kifejezetten negatívan megbélyegzett szaturnuszi energiát megfelelően hasznosítsuk, új szintre emeljük, és így hozzuk be erejét életünkbe.

A lélekközpontú értelmezés szerint a Jupiter és a Szaturnusz fényszögkapcsolataiban a Második (Szeretet/Bölcsesség) és Harmadik Sugár (Aktív/Teremtő Intelligencia) energiái kapcsolódnak, és a két bolygó energiája a Szeretet/Bölcsesség megnyilvánulásának körülményeit teremtik meg ezen sugárenergiákon keresztül. A lélekközpontú értelmezés így már könnyen összekapcsolható a tradicionális magyarázattal, hiszen aszerint is a Szaturnusz adja a formát, a Jupiter pedig az ideát, de most már nevén tudjuk nevezni a jupiteri ideát, amely a Második Sugár Szeretet/Bölcsesség-energiája. A Jupiter-Szaturnusz fényszöggel született egyének feladata, hogy megtalálják életükben azt a feladatot vagy célt, amelyen keresztül a Szeretet/Bölcsesség energiáját meg tudják nyilvánítani, formába tudják önteni életükben, hogy saját és mások javát szolgálva az élet bármely területén segítséget nyújthassanak.

Személyes példaként megemlítjük, hogy a könyv íróinak radixában Jupiter-Szaturnusz kvadrát található, és ennek a kötetnek a megírása szemléletes példa lehet arra, hogyan nyilvánul meg ez az energia. Megszületett a gondolat, hogy tudásunkat és tapasztalatunkat megosszuk másokkal (Jupiter), ezzel is segítve, hogy a lélekközpontú asztrológia szélesebb körben is elterjedhessen, és az eddig csak nagyon kevesek számára elérhető és érthető tudást közelebb hozza még több érdeklődőhöz. A jupiteri idea könyv formájában manifesztálódik a Szaturnusz szerkezetet és formát adó ereje által. Mivel magasabb rendű cél érdekében használjuk fel a Jupiter és Szaturnusz fényszögkapcsolatából származó hatalmas energiát, a kvadrát krízise helyett a két energia és sugárhatás harmonikus áramlását tapasztaljuk.

Tiszta motiváció – A lélek hangja

A spirituális motiváció leginkább abban tér el a hétköznapi értelemben vett motivációtól, hogy míg a hagyományos motiváció forrása mentális eredetű, addig a spirituális motiváció ereje a lélekből fakad, ennélfogva sokkal mélyebb és áthatóbb az energiája. Szeretnénk részletesebben megmagyarázni az előbbi megállapítást, mivel félrevezető és lekorlátozó lehet, ha nem megfelelően értelmezzük a spirituális motiváció fogalmát.

A spirituális útra lépő vagy már azon járó ember gyakran gondolja, hogy a fejlődés útja csak és kizárólag a spirituális témákban való elmélyedés és ezek megismerése lehet, és azok, akik életében ez nem tölt be fontos szerepet, nem is fejlődhetnek ilyen téren. Azonban minden ember, aki valaha megszületett (és majd megszületik), spirituális céllal érkezett a Földre. Vannak, akik azt az utat választják, hogy elmélyítik tudásukat valamely kapcsolódó területen, vannak azonban, akik nem ezt a feladatot választották maguknak. Egyik sem jobb vagy rosszabb a másiknál, mindenki a maga feladatát végzi földi létezése során. A földi születés célja a lélek által a személyiség számára választott feladat elvégzése, és a spiritualitás szempontjából teljesen mindegy, hogy ennek mi a területe. Azonban amikor a motiváció hangja a lélekből szól, olyannyira erős a hatása, hogy gyakorlatilag lehetetlen nem hallgatni rá. Minél fejlettebb az egyén spirituálisan, annál erősebben szólal meg és vezet ez a hang, még ha nem is feltétlenül vagyunk tudatában, mit hallunk. Amikor meghallgatjuk, és átadjuk magunkat neki, olyan erőt ad, amely képes hegyeket megmozgatni egy nemes cél érdekében. Legtöbben már ismerjük ezt az erőt. Például e könyv olvasói valamiért az asztrológia irányába éreznek vonzást, ezért feltehetően valamilyen szinten már elmélyültek a tanulmányozásában, mire ezt a könyvet kezükbe veszik.

Szinte mindegy is, milyen területen érvényesül ez a vonzó energia, amíg helyes célt szolgál; a lélek sugallta motiváció ugyanis soha nem önző, személyes érdekeket szolgál ki, amivel másoknak, akár közösségeknek, nemzeteknek vagy az emberiségnek árthatunk. Ha ilyen megnyilvánulással találkozunk, tudhatjuk, hogy a motiváció nem tisztán lelki eredetű. Ahhoz az egyénhez nem jutnak el a lélek hangjai, aki képes másokat elnyomva, kihasználva, akár megölve hatalomhoz, vagyonhoz vagy érvényesüléshez jutni.

Közkeletű félreértés, hogy az emberi születés célja a lélek fejlesztése. Ez úgy hangzik, mintha a lélek fejleszthető dolog lenne, holott nekünk, embereknek a lélek az egyik legtisztább „részünk”, maga a tiszta megvilágosodott Tudat, ami (örök)léte minden pillanatában elválaszthatatlanul egy Istennel (ahogy minden más is, köztük valamennyi sejtünk, azonban mi az elkülönültség érzésében és tudatában élünk). Ilyen szemszögből megvizsgálva nagyon ironikus a feltételezés, hogy mi emberként fejleszteni akarjuk azt, ami szinte tökéletes.

Helyesebb az a megközelítés, hogy magunkat mint emberi lényeket, individuumokat fejlesztjük, hogy eggyé válhassunk lelkünkkel, mivel ez az egyetlen módja, hogy létezésünket magasabb szintre emeljük. Ez a könyv ehhez szeretne módszert adni, ami véletlenül sem kizárólagos, csak egy a sok út közül. Tulajdonképp ahány ember, annyi út. Ezért, kérjük, mindenki óvakodjon attól, hogy akár szóval, akár cselekedettel a más szellemi utat választó egyéneket lenézze, kinevesse vagy terelgetni próbálja. Mindenkinek hagyjuk meg a jogot és lehetőséget, hogy maga döntse el, mivel, milyen mélységben és milyen tempóban szeretne foglalkozni, hiszen nem tudhatjuk, hogy az illető milyen céllal érkezett ebbe az életbe, illetve hogy egyéni fejlettségi foka milyen mértékű megvilágosodást képes befogadni. A túl hamar vagy túl gyorsan történő beavatás akár több életre visszavetheti az egyént a fejlődésben.

Tapasztalatunk azt mutatja, hogy nyitottság és érdeklődés esetén életünkbe megérkeznek azok a Tanítók, Mesterek, akik a számunkra használható tudás forrásai lehetnek. A belső hang pedig úgyis mindig megsúgja, hogy az adott személlyel vagy területtel van-e dolgunk. Hallgassunk rá!

Intuíció

Kivétel nélkül minden ember rendelkezik intuícióval, ráadásul mindannyian ugyanannyi intuitívan befogadható információhoz férünk hozzá. A különbség abban van, hogy ki mennyire hagyja, hogy a belső sugallatok hangja tudatosuljon elméjében, és megnyilvánuljon szavain, cselekedetein keresztül.

A mentális erőket képviselő Merkúr és Uránusz mellett a Neptunusz a harmadik bolygó, melynek helyzete és kapcsolódásai a képletben információt nyújtanak az egyén intuitív befogadókészségével kapcsolatban. A levegő- és vízjegyek általában nyitottabbak ezen a téren; a tűzjegyek saját, kifelé terjedő, kirobbanó tüzes energiája nem annyira kedvez a befogadásnak, a földjegyek pedig hajlamosak kétkedni mindenben, ami nem kézzelfogható. A tűzjegyek közül azonban szeretnénk a Kos jegyét kiemelni, mivel lélekközpontú szempontól a Merkúr a jegy uralkodó bolygója, és feladata éppen az, hogy az ideákat lehozza a Kos tudatába, így inspirálva arra, hogy az isteni sugallat által kapott célokat másokkal megossza, és a Kos tüzes energiájával életet leheljen bele, majd útjára indítsa a megvalósítás folyamatát. A Merkúr a lélekközpontú Kos-szülöttet arra inspirálja, hogy „kinyissa a kaput”.[6]

Az intuitívan befogadott információ felhasználásának célja szerint minden jegynek megvannak a maga előnyei és árnyoldalai, de törekedjünk ezek tiszta, ítélkezésmentes befogadására, csak helyes célra, építő, segítő szándékkal használjuk, ami segíthet a negatív hatások és következmények csökkentésében vagy megszüntetésében.

Például a radixban egy erős, (tradicionális értelemben) diszharmonikus Neptunusz-állás jelölhet átható intuíciós erőt, azaz hozzáférést a kollektív tudattalanhoz/tudathoz, de ugyanez az állás – éppen az előbb említett hatásból fakadóan – komoly mentális betegségekre is utalhat, alkohol- vagy drogfüggésbe való menekülést is jelölhet.

Az asztrológia már alapjaiban is egy, a racionális elme által meg nem magyarázható terület, hiszen rengeteg olyan alapfeltevésre épül, melyeket a logikus gondolkodás nem tud tudományosan igazolni, kezdve azzal, hogy a Naprendszer bolygói sugároznak-e bármilyen energiát, nemhogy ezek még hatással is vannak-e mindannyiunk életére.

Aki asztrológiával kezd foglalkozni, elfogadja az asztrológia tanulmányozásának sarokköveit jelentő alapfeltevéseket, és már a korai tanulási fázisban elkezdi fejleszteni intuíciós képességét. Mivel a jegyek, bolygók, konstellációk hatalmas mennyisége és az azokban rejlő végtelen számú lehetőségek már nem megtanulhatók, az alapok elsajátítása után csakis az intuíciónk az, amire támaszkodhatunk, amikor egy képletet elemzünk.

Azt tapasztaljuk, hogy minél inkább elmélyülünk az asztrológia ezoterikusabb aspektusaiban, annál inkább erősödik intuíciónk is, hiszen az összetevők energiáját már magasabb aspektusból tanulmányozzuk, ezzel tudatunk és rezgésünk szintjét is magasabbra emeljük, az intuitív információk könnyebben utat találnak elménkbe. Az asztrológiai tanulmányok egyik ajándéka, hogy kitágítják tudatosságunkat.

A magasabb információk sokféle úton juthatnak el tudatunkba; érkezhetnek, amikor tudatosan, gondolkozva keresünk egy választ (merkúri és uránuszi terület), álmunkban vagy meditáció közben is (neptunuszi terület), és biztosak vagyunk benne, hogy mindenki járt már úgy, hogy egy teljesen hétköznapi szituáció során kapott választ vagy megoldást egy olyan kérdésre vagy problémára, amelyet már jó ideje szeretett volna megoldani.

Szaturnusz – A Küszöb Őre

Mivel asztrológiai szempontból közelítjük meg a spirituális fejlődés útját, elkerülhetetlen, hogy a Szaturnusz bolygó jótékony hatásáról bővebben szót ejtsünk. Talán a Szaturnusz tevékenysége lesz az, amire legtöbbször kitérünk, mivel annyira félreértett a tradicionális megközelítés szerint. Ugyanakkor alapvető fontosságú a megértése, mivel a transz-szaturniál, azaz Szaturnuszon túli bolyók magasabb rezgései azután válnak nagyobb mértékben elérhetővé és használhatóvá számunkra, ha megértjük a Szaturnusz tanításait.

A fejlettség egy magasabb szintjéről nézve a Szaturnusz, a Karma Ura, a Küszöb Őre nem tesz mást, mint az Ösvényen tart minket, legyen az az élet bármely területe, nem csak a spiritualitásé. Nem hagyja, hogy olyan irányba tévedjünk, amely nem a lélek által választott útra vagy úton vezet.

Gondoljuk végig életünket, és vegyük számba azokat a pontokat, amikor valamit szerettünk volna, elindultunk egy irányba, de az élet stoptáblát mutatott fel. Adott pillanatban, de akár később is, ez fájdalmas lehet számunkra, viszont ha belegondolunk, ezek a stoptáblák megszabták életünk útját, így elvezetve minket sorsunk jelenlegi pontjához. Tehát nem engedi, hogy olyan személyekkel, helyeken, feladatokkal töltsük életünket, amelyek nem az inkarnációra választott iránynak felelnek meg. Ez a Szaturnusz segítő hatása életünkben. Látszólag akadályokat gördít elénk, valójában legnagyobb segítőnk fejlődésünkben.

Ehhez szorosan kapcsolódik a következő témánk, melyben a válságot elemezzük mélyebben.

A válság mint a fejlődés motorja

Óvakodnánk attól, hogy bárki lelki életét a látható, külső világban megnyilvánuló cselekedetei és mondatai szerint ítéljünk meg; egyáltalán, semmilyen okunk és jogunk nincs ítélkezni, hiszen önmagunkon kívül senkiről sem (gyakran még magunkról sem) tudhatjuk, hogy milyen magasabb rendű feladattal érkezett ebbe az inkarnációba. Éppen ezért a válság mint folyamat elemzését mindannyian csak saját magunk végezhetjük el. Ez a nem könnyű feladat azért fontos, mert ha a válságot megismerjük, és eszközként megfelelően alkalmazzuk, akkor az egyik leghatásosabb, fejlődésünket segítő kellék kerül eszköztárunkba.

Ha eddigi életünkön végigtekintünk, akkor pontosan emlékszünk, melyek voltak azok a pontok, amelyeken sorsunk iránya élesen váltott. Ezek a fordulópontok gyakran valamilyen krízishez kapcsolódnak. A krízis kiváltó oka lehet külső vagy belső, lehet valakinek vagy valaminek az elvesztése vagy megérkezése életünkbe, szembesülés egy téves elképzelésünkkel, amelyet addig alapvető igazságként fogadtunk el, vagy érzések, amelyeket nem megfelelően kezeltünk, esetleg elnyomtunk.

Mindennap megélünk kisebb válságokat, például amikor olyan szavak hagyják el szánkat, amelyekkel megbántunk valakit, vagy nem megfelelő viselkedésünk miatt érezzük rosszul magunkat, saját magunk vagy mások előtt megszégyenülünk. A rossz érzés azt mutatja, hogy nem a belső mércénknek megfelelően cselekedtünk vagy gondolkodtunk valamivel kapcsolatban, és ezután általában jobban odafigyelünk hasonló helyzetekben, már tudatossággal közelítünk. Ezek a kisebb válságok a személyiség finomhangolására használhatók, és a szocializáció folyamatának részei, mivel a fejlődni vágyó ember arra törekszik, hogy jobb emberré váljon, ennek a segítségével fejleszthetjük magunkat napról napra.

Életünk nagyobb válságainak szerepe alapvetően ugyancsak a fejlődés, de mélységében lényegesen eltér a kis napi krízisektől, más a léptéke. A nagy krízisek lehetnek sorsfordítók, és fontos lehetőség, hogy akár a gyökerektől újraépíthessük önmagunkat. Ez nagyon fájdalmas folyamat lehet, mert talajt vesztünk, és amikor benne vagyunk, nem tudjuk, hogy merre van belőle a kiút, hogy van-e egyáltalán kiút, milyen irányba induljunk, hogyan fogjuk megoldani, kihez vagy mihez fordulhatunk egy ennyire sérülékeny és kiszolgáltatott időszakban. Nem tudjuk, hogy képesek leszünk-e valaha normalizálni életünket, tele vagyunk kétségekkel önmagunkkal szemben, kétségbeesettek vagyunk. Az egónkat féltve ösztönösen próbáljuk magunkat páncéllal felvértezni, hogy a kiszolgáltatott és különösen érzékeny időszakban ne kapjunk további sebeket és sérüléseket. Belső válságunk időszakában a tőlünk megszokottól teljesen eltérő viselkedésmintákat vehetünk fel, amit környezetünk gyakran nem ért, pedig csak ösztönösen arra használjuk őket, hogy magunkat védjük, hogy a nyílt sebet ne érje újabb behatás, ami lassítaná, visszavetné vagy akadályozná a gyógyulást.

A válságban úgy érezzük, hogy megállíthatatlanul zuhanunk, próbálunk régi, addig jól bevált fogódzóinkba kapaszkodni, keressük a megoldást, hogy zuhanásunkat lassítsuk.

Ez az egó szabadesése. Ekkor veszti el a maga köré épített falakat, amelyek megvédték, és amelyek biztosították saját nagyszerűségéről. Ha őszintén önmagunkba nézünk, akkor mindannyian ismerjük ezt az érzést. Biztosak vagyunk abban, hogy az élet bizonyos területén mi magunk vagyunk maga Isten megnyilvánult bölcsessége, az egyetlen, a felkent, aki helyesen látja a dolgokat, ahogy vannak. Ahányan vagyunk, annyiféleképp prezentáljuk ezt önmagunk és környezetünk felé (tehát nem biztos, hogy ezt a külvilág felé is megnyilvánítjuk). Alapvetően fontos, hogy legyen egy kialakult képünk önmagunkról és a bennünket körülvevő világról, hiszen ez az egyetlen módja, hogy eligazodhassunk benne. Azonban szerencsére az élet a fejlődés irányába mozdítja el az embert. Lehet ellene küzdeni, és sokan bármit megteszünk, csak ne kelljen önmagunkkal szembenéznünk. Azonban aki így tesz, az az egyik legfontosabb és leghasznosabb eszköztől fosztja meg magát.